Document ID: 32014R0970

REGULAMENTUL DE PUNERE ÎN APLICARE (UE) NR. 970/2014 AL COMISIEI
din 12 septembrie 2014
de modificare a Regulamentului (UE) nr. 677/2011 de stabilire a normelor de aplicare a funcțiilor rețelei de management al traficului aerian (ATM)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (regulament-cadru) (1), în special articolul 11,
având în vedere Regulamentul (CE) nr. 551/2004 al Parlamentului European și al Consiliului din 10 martie 2004 privind organizarea și utilizarea spațiului aerian în cerul unic european (regulament privind spațiul aerian) (2), în special articolul 6,
întrucât:
(1)
Regulamentul (CE) nr. 551/2004 prevede că funcțiile de rețea trebuie să vizeze sporirea performanțelor globale ale rețelei ATM și sprijinirea inițiativelor la nivel național și la nivelul blocurilor funcționale de spațiu aerian.
(2)
În conformitate cu Regulamentul (UE) nr. 677/2011 al Comisiei (3), aceasta din urmă trebuia să evalueze eficacitatea exercitării funcțiilor de rețea până la data de 31 decembrie 2013, ținând seama în mod corespunzător de perioadele de referință ale sistemului de performanță. O primă revizuire a evidențiat necesitatea îmbunătățirii cadrului de reglementare conex, în anumite domenii, în special în ceea ce privește sarcinile, guvernanța și bugetul administratorului de rețea și relațiile cu țări terțe.
(3)
Sarcinile încredințate administratorului de rețea necesită un program multianual de lucru și bugetul aferent, stabilirea unor mecanisme de colaborare între administratorul de rețea și managerul procesului de desfășurare, precum și activități ad hoc de identificare a riscurilor de siguranță la nivelul rețelei. Prin urmare, ar trebui elaborate mecanisme adecvate în acest sens.
(4)
Planurile de afaceri ale părților interesate operaționale ar trebui să ia în considerare în mod corespunzător obiectivele strategice ale planului strategic al rețelei. Ar trebui, de asemenea, clarificată procedura de adoptare a acestui plan.
(5)
Directorii executivi ai părților interesate operaționale ar trebui să informeze consiliul de administrare a rețelei în legătură cu aspectele operaționale.
(6)
Consiliul de administrare a rețelei ar trebui să stabilească, în mod definitiv, programul de lucru multianual al administratorului rețelei și planul de performanță al rețelei, pe baza proiectelor elaborate de administratorul de rețea. Planul de performanță al rețelei trebuie să fie ulterior transmis Comisiei, în conformitate cu Regulamentul de punere în aplicare (UE) nr. 390/2013 al Comisiei (4). Consiliul de administrare a rețelei ar trebui, de asemenea, să își dea avizul cu privire la funcțiile suplimentare care ar putea fi atribuite administratorului de rețea și cu privire la acordurile de cooperare cu țări terțe.
(7)
Pentru a fi în măsură să atenueze impactul unei crize de rețea, Celula europeană de coordonare a crizelor din sectorul aviației (European Aviation Crisis Coordination Cell, EACCC) ar trebui să stabilească legături cu o rețea de puncte focale naționale și să efectueze exerciții de criză, pentru a putea anticipa o criză în timp real a rețelei.
(8)
Bugetul administratorului de rețea ar trebui să fie de așa natură, încât să-i permită acestuia să îndeplinească obiectivele identificate în cadrul sistemului de performanță și să pună în aplicare programul de lucru. Dacă organismul desemnat să acționeze în calitate de administrator de rețea desfășoară orice fel de alte activități, bugetul destinat activității de administrator de rețea ar trebui să poată fi identificat separat de restul bugetului.
(9)
Prin urmare, Regulamentul (UE) nr. 677/2011 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului pentru cerul unic instituit în temeiul articolului 5 din Regulamentul (CE) nr. 549/2004,
ADOPTĂ PREZENTUL REGULAMENT:
Articolul 1
Regulamentul (UE) nr. 677/2011 se modifică după cum urmează:
1.
La articolul 4, alineatul (1) se modifică după cum urmează:
(a)
litera (i) se înlocuiește cu următorul text:
„(i)
sprijinirea diferitelor părți interesate operaționale în îndeplinirea obligațiilor care le revin, în aplicarea sistemelor și a procedurilor privind managementul traficului aerian și/sau serviciile de navigație aeriană (ATM/ANS) în conformitate cu planul general ATM, în special proiectele comune menționate la articolul 15a alineatul (3) din Regulamentul (CE) nr. 550/2004 al Parlamentului European și al Consiliului (5);
(5) Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic european (JO L 96, 31.3.2004, p. 10).”" 						
;
(b)
se adaugă următoarele litere (l)-(q):
„(l)
dezvoltarea și menținerea unui program de lucru și a unui buget aferent care să ofere o dimensiune multianuală;
(m)
aducerea de contribuții la punerea în practică a SESAR, în conformitate cu Regulamentul de punere în aplicare (UE) nr. 409/2013 al Comisiei (6), în special articolul 9 alineatul (7) litera (a);
(n)
executarea programului de lucru și a bugetului anual;
(o)
elaborarea unui plan de performanță al rețelei, în conformitate cu articolul 6 din Regulamentul de punere în aplicare (UE) nr. 390/2013;
(p)
identificarea pericolelor de siguranță operațională la nivel de rețea și evaluarea riscurilor asociate la adresa securității rețelei;
(q)
punerea la dispoziția Comisiei a unui sistem de alertare sau de alarmă, bazat pe analiza planurilor de zbor, pentru a monitoriza respectarea interdicțiilor de exploatare impuse operatorilor de transport aerian în conformitate cu Regulamentul (CE) nr. 2111/2005 al Parlamentului European și al Consiliului (7) și/sau cu alte măsuri de siguranță și de securitate.
(6) Regulamentul de punere în aplicare (UE) nr. 409/2013 al Comisiei din 3 mai 2013 privind definirea proiectelor comune, instituirea guvernanței și identificarea stimulentelor pentru sprijinirea implementării Planului general european de management al traficului aerian (JO L 123, 4.5.2013, p. 1)." 						
(7) Regulamentul (CE) nr. 2111/2005 al Parlamentului European și al Consiliului din 14 decembrie 2005 de stabilire a unei liste comunitare a transportatorilor aerieni care se supun unei interdicții de exploatare pe teritoriul Comunității și de informare a pasagerilor transportului aerian cu privire la identitatea transportatorului aerian efectiv și de abrogare a articolului 9 din Directiva 2004/36/CE (JO L 344, 27.12.2005, p. 15).”" 						
2.
Articolul 5 se modifică după cum urmează:
(a)
alineatul (2) se înlocuiește cu următorul text:
„(2) Planul strategic al rețelei se bazează pe modelul orientativ care figurează în anexa IV. El este adoptat de Comisie în conformitate cu articolul 5 alineatul (3) din Regulamentul (CE) nr. 549/2004, după adoptarea proiectului de plan strategic al rețelei de către consiliul de administrare a rețelei.”
;
(b)
se introduce următorul alineat (5):
„(5) Părțile interesate operaționale țin cont în mod corespunzător de planul strategic al rețelei.”
3.
La articolul 14 alineatul (1) se adaugă următoarea teză:
„Se înființează un grup de lucru format din directorii de operațiuni ai părților interesate operaționale și/sau din reprezentanții asociațiilor corespondente, pentru a furniza consiliere operațională consiliului de administrare a rețelei.”
4.
Articolul 16 se modifică după cum urmează:
(a)
alineatul (1) se modifică după cum urmează:
(i)
litera (a) se înlocuiește cu următorul text:
„(a)
aprobarea proiectului de plan strategic al rețelei;”
;
(ii)
se adaugă următoarele litere:
„(o)
aprobarea programului de lucru menționat la articolul 4 alineatul (1) litera (l) și monitorizarea implementării acestuia;
(p)
aprobarea planului de performanță al rețelei menționat la articolul 4 alineatul (1) litera (o);
(q)
furnizarea unui aviz cu privire la posibilele funcții suplimentare care ar putea fi atribuite administratorului de rețea în temeiul articolului 6 alineatul (3) sau al articolului 6 alineatul (4) litera (c) din Regulamentul (CE) nr. 551/2004;
(r)
aprobarea acordurilor de cooperare menționate la articolul 22.”
;
(b)
alineatul (8) se înlocuiește cu următorul text:
„(8) Deciziile menționate la alineatul (1) literele (a)-(d), (g), (i), (l), (m) și (o)-(r) sunt adoptate de consiliul de administrare a rețelei prin majoritate simplă a membrilor săi.”
5.
La articolul 18, alineatul (2) se înlocuiește cu următorul text:
„(2) Membrii permanenți ai EACCC sunt: un reprezentant al statului membru care deține președinția Consiliului, un reprezentant al Comisiei, un reprezentant al agenției, un reprezentant al Eurocontrol, un reprezentant al administratorului de rețea, un reprezentant al autorităților militare, un reprezentant al furnizorilor de servicii de navigație aeriană, un reprezentant al aeroporturilor și un reprezentant al utilizatorilor spațiului aerian.”
6.
La articolul 19, alineatul (2) se modifică după cum urmează:
(a)
litera (b) se înlocuiește cu următorul text:
„(b)
sprijinirea activării și a coordonării planurilor de urgență la nivelul statelor membre, în particular prin intermediul unei rețele de puncte focale naționale;”
;
(b)
se adaugă următoarea literă (f):
„(f)
organizarea, facilitarea și/sau executarea unui program convenit de exerciții de criză, cu participarea statelor membre și a părților interesate operaționale, pentru a anticipa crizele în timp real ale rețelei.”
7.
Articolul 22 se înlocuiește cu următorul text:
„Articolul 22
Relațiile cu țările terțe
(1) Țările terțe, împreună cu părțile lor interesate operaționale, pot participa la activitatea administratorului de rețea.
(2) Dacă acest lucru are un impact direct asupra performanțelor rețelei, administratorul de rețea poate încheia acorduri de cooperare cu furnizori de servicii de navigație aeriană stabiliți în țări terțe, altele decât cele definite la articolul 2 punctul 21, în regiunile EUR și AFI ale OACI.
(3) Pentru a îndeplini mai bine funcția ATFM menționată la articolul 3 alineatul (5) și dacă acest lucru are un impact direct asupra performanțelor rețelei, administratorul de rețea poate să încheie acorduri de cooperare cu furnizori de servicii de navigație aeriană care operează în regiuni, altele decât regiunile EUR și AFI ale OACI, în măsura în care activitățile de cooperare sunt direct legate de îmbunătățirea performanțelor rețelei.”
8.
Articolul 23 se înlocuiește cu următorul text:
„Articolul 23
Finanțarea și bugetul administratorului de rețea
(1) Statele membre iau măsurile necesare pentru finanțarea funcțiilor de rețea atribuite administratorului de rețea, pe baza taxelor de navigație aeriană. Administratorul de rețea își stabilește costurile în mod clar și transparent.
(2) În particular, bugetul administratorului de rețea:
(a)
este suficient pentru ca acesta să poată îndeplini obiectivele de performanță ale administratorului de rețea prevăzute la articolul 6 din Regulamentul de punere în aplicare (UE) nr. 390/2013;
(b)
este suficient pentru ca acesta să fie în măsură să implementeze programul de lucru al administratorului de rețea, prevăzut la articolul 4 alineatul (1) litera (l) din prezentul regulament;
(c)
este stabilit în conturi separate, în cazul în care organismul desemnat a acționa în calitate de administrator de rețea desfășoară activități, altele decât cele menționate la articolul 4.
(3) Dacă bugetul său pentru anul în curs nu este adoptat, administratorul de rețea aplică măsurile corespunzătoare pentru a asigura crearea unor mecanisme de intervenție pentru continuitatea funcțiilor de rețea.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 septembrie 2014.

Labels: 8
4
15
11